বাংলাদেশে গণভোট

**বাংলাদেশে গণভোট** বলতে রাষ্ট্রের গুরুত্বপূর্ণ রাজনৈতিক বা সাংবিধানিক প্রশ্নে জনগণের প্রত্যক্ষ মতামত নেওয়ার জন্য অনুষ্ঠিত ভোটকে বোঝায়। গণভোটে সাধারণত ভোটারদের সামনে একটি নির্দিষ্ট প্রশ্ন উপস্থাপন করা হয় এবং তারা দুটি বিকল্পের মধ্যে একটি নির্বাচন করেন—**“হ্যাঁ”** (সমর্থন) অথবা **“না”** (বিরোধিতা)। এর মাধ্যমে কোনো গুরুত্বপূর্ণ রাজনৈতিক সিদ্ধান্তে জনগণের প্রত্যক্ষ মতামত জানা যায়।

বাংলাদেশে নির্বাচন ব্যবস্থা মূলত সংসদীয় গণতন্ত্রের উপর ভিত্তি করে গঠিত। স্বাধীনতার পর থেকে দেশটিতে জাতীয় সংসদ নির্বাচন, রাষ্ট্রপতি নির্বাচন (প্রাথমিক পর্যায়ে), স্থানীয় সরকার নির্বাচন এবং মাঝে মাঝে গণভোট অনুষ্ঠিত হয়েছে। গণভোট সাধারণত বড় ধরনের সাংবিধানিক বা রাজনৈতিক পরিবর্তনের প্রশ্নে অনুষ্ঠিত হয়।

স্বাধীনতার পর বাংলাদেশে কয়েকটি গুরুত্বপূর্ণ গণভোট অনুষ্ঠিত হয়েছে—১৯৭৭, ১৯৮৫, ১৯৯১ এবং ২০২৬ সালে।

## ইতিহাস

### ১৯৭৭ সালের গণভোট

১৯৭৭ সালের ৩০ মে তৎকালীন রাষ্ট্রপতি জিয়াউর রহমান তাঁর শাসনের প্রতি জনগণের সমর্থন যাচাই করার জন্য একটি গণভোটের আয়োজন করেন। গণভোটের মূল প্রশ্ন ছিল রাষ্ট্রপতির নীতি ও কর্মসূচির প্রতি জনগণের আস্থা রয়েছে কি না। সরকারিভাবে ঘোষিত ফলাফল অনুযায়ী বিপুল সংখ্যাগরিষ্ঠ ভোটার ‘হ্যাঁ’ ভোট প্রদান করেন এবং এর মাধ্যমে জিয়াউর রহমান তাঁর শাসনের রাজনৈতিক বৈধতা প্রতিষ্ঠার চেষ্টা করেন।

### ১৯৮৫ সালের গণভোট

১৯৮৫ সালের ২১ মার্চ তৎকালীন রাষ্ট্রপতি হুসেইন মুহাম্মদ এরশাদ তাঁর সরকারের প্রতি জনগণের সমর্থন যাচাই করার জন্য একটি গণভোট আয়োজন করেন। এই গণভোট সামরিক শাসনের সময় অনুষ্ঠিত হয় এবং সরকারিভাবে ‘হ্যাঁ’ ভোট সংখ্যাগরিষ্ঠ ঘোষণা করা হয়। এর মাধ্যমে এরশাদ তাঁর শাসনের রাজনৈতিক বৈধতা প্রতিষ্ঠা করার চেষ্টা করেন।

### ১৯৯১ সালের গণভোট

১৯৯১ সালের ১৫ সেপ্টেম্বর বাংলাদেশের ইতিহাসে অন্যতম গুরুত্বপূর্ণ গণভোট অনুষ্ঠিত হয়। ১৯৯০ সালের গণঅভ্যুত্থানের ফলে এরশাদ সরকারের স্বৈরাচারী শাসনের পতনের পরে ভারপ্রাপ্ত রাষ্ট্রপতি হিসেবে বিচারপতি শাহাবুদ্দিন আহমেদ দায়িত্ব গ্রহণ করেন। তার অধীনে ১৯৯১ সালের জাতীয় সংসদ নির্বাচন অনুষ্ঠিত হয়, বিএনপি সংখ্যাগরিষ্ঠতা পায়, বেগম খালেদা জিয়া প্রধানমন্ত্রী হন। এরপর সংসদে সকল দলের আলোচনা ও তিন জোটের রূপরেখার ভিত্তিতে রাষ্ট্রপতি শাসিত সরকার ব্যবস্থা থেকে সংসদীয় শাসন ব্যবস্থায় সরকার পরিচালনার লক্ষ্যে গণভোটের মাধ্যমে সিদ্ধান্ত নেওয়া হয় যে বাংলাদেশে রাষ্ট্রপতি শাসন ব্যবস্থা থাকবে নাকি সংসদীয় শাসন ব্যবস্থা পুনঃপ্রবর্তন করা হবে। গণভোটে বিপুল সংখ্যাগরিষ্ঠ ভোটার সংসদীয় শাসন ব্যবস্থার পক্ষে মত দেন। এর ফলে সংবিধানের দ্বাদশ সংশোধনীর মাধ্যমে সংসদীয় গণতন্ত্র পুনঃপ্রতিষ্ঠিত হয়। এটিই ছিল দেশের প্রথম সাংবিধানিক গণভোট। রাষ্ট্রপতি শাহাবুদ্দিন আহমেদ নির্বাচন ও গণভোট আয়োজন করার মাধ্যমে নব-নির্বাচিত সরকারের হাতে দায়িত্ব অর্পণ ও নতুন সংসদীয় সরকারব্যবস্থা পুনঃপ্রবর্তনের মাধ্যমে তার দায়িত্ব সম্পন্ন করেন এবং রাষ্ট্রপতি পদ থেকে পদত্যাগ করে পুনরায় বিচারপতি পদে ফিরে যান।

### ২০২৬ সালের গণভোট

২০২৪ সালের জুলাই-আগস্ট মাসে সংঘটিত ছাত্র-জনতার অভ্যুত্থান-এর মাধ্যমে হাসিনা সরকারের দীর্ঘ সাড়ে পনেরো বছরের ফ্যাসিবাদী দমন-পীড়নমূলক শাসনের পতন ঘটে। ড মুহাম্মদ ইউনসকে প্রধান উপদেষ্টা করে তার নেতৃত্বে অন্তর্বর্তীকালীন সরকার গঠিত হয়। এই সরকারের প্রধান লক্ষ্য ছিল ফ্যাসিবাদী শাসনব্যবস্থার বিলোপ, প্রয়োজনীয় রাষ্ট্রকাঠামোর সংস্কার ও ২০২৪ সালে সংঘটিত জুলাই গণহত্যা সহ অন্যান্য মানবতাবিরোধী অপরাধের বিচার করা। সংস্কারের লক্ষ্যে জাতীয় ঐকমত্য কমিশন গঠন করা হয় যাদের নেতৃত্বে বিভিন্ন বিষয়ে সংস্কারের লক্ষ্যে আলাদা আলাদা কমিশন প্রতিষ্ঠা ও বিভিন্ন রাজনৈতিক দলের মধ্যে ঐক্যমত প্রতিষ্ঠার লক্ষ্যে একাধিক বৈঠক অনুষ্ঠিত হয়। এসব ঐকমত্যের ভিত্তিতে সরকার প্রথমে জুলাই ঘোষণাপত্র ও পরে জুলাই সনদ প্রণয়ন করে যেখানে দেশের প্রায় সকল প্রধান রাজনৈতিক দলসমূহ স্বাক্ষর করে। এই সনদের আইনী ভিত্তি প্রতিষ্ঠার উদ্দেশ্যেই সংবিধান সংস্কার কমিশন-এর সুপারিশে গণভোট আয়োজনের প্রস্তাব করা হয়। সরকার এক ই দিনে জাতীয় সংসদ নির্বাচন ও গণভোট আয়োজন করার ঘোষণা দেয়।

২০২৬ সালের ১২ ফেব্রুয়ারি বাংলাদেশে একটি সাংবিধানিক গণভোট অনুষ্ঠিত হয়, যা একই দিনে অনুষ্ঠিত জাতীয় সংসদ নির্বাচনের সঙ্গে আয়োজিত হয়। এই গণভোটে ভোটারদের কাছে প্রশ্ন রাখা হয়েছিল তারা কি **“জুলাই ন্যাশনাল চার্টার”** অনুযায়ী প্রস্তাবিত সাংবিধানিক সংস্কার বাস্তবায়নকে সমর্থন করেন কিনা।

গণভোটে মোট প্রায় ১২৭ মিলিয়ন নিবন্ধিত ভোটারের মধ্যে প্রায় ৭৭.৭ মিলিয়ন ভোটার অংশগ্রহণ করেন। এর মধ্যে প্রায় ৬৮.৫৯% ভোটার ‘হ্যাঁ’ ভোট প্রদান করেন এবং প্রস্তাবিত সাংবিধানিক সংস্কারের পক্ষে মত দেন।

এই গণভোটের মাধ্যমে সংবিধান সংস্কার এবং রাষ্ট্র কাঠামো পুনর্বিন্যাসের জন্য বিভিন্ন প্রস্তাব অনুমোদিত হয়, যার মধ্যে সংসদের উচ্চকক্ষ প্রতিষ্ঠা, প্রধানমন্ত্রীর মেয়াদ সীমা নির্ধারণ এবং রাষ্ট্রীয় ক্ষমতার ভারসাম্য পুনর্গঠনের মতো বিষয় অন্তর্ভুক্ত ছিল।

ত্রয়োদশ জাতীয় সংসদ নির্বাচনে বিএনপি একক সংখ্যাগরিষ্ঠতা অর্জনের মাধ্যমে ক্ষমতালাভ করে, তারেক রহমান প্রধানমন্ত্রী হন এবং জুলাই সনদ ও গণভোটের ভিত্তিতে জাতীয় সংসদে সংস্কার প্রস্তাব পাস করার প্রতিশ্রুতি দেয়।
ড মুহাম্মদ ইউনুস ও তার উপদেষ্টা পরিষদ নব-নির্বাচিত সরকারের কাছে দায়িত্ব হস্তান্তর করেন।

## বাংলাদেশে গণভোটের তালিকা

## বিশেষ গণভোট

### সিলেট গণভোট
**[[সিলেট গণভোট]]** ১৯৪৭ সালের ৬ জুলাই ব্রিটিশ ভারতের শেষ পর্যায়ে অনুষ্ঠিত একটি গুরুত্বপূর্ণ গণভোট ছিল। এই গণভোটের মাধ্যমে সিদ্ধান্ত নেওয়া হয় সিলেট জেলা ভারত না পাকিস্তানের অন্তর্ভুক্ত হবে। গণভোটের ফলাফলে অধিকাংশ ভোটার পাকিস্তানে অন্তর্ভুক্ত হওয়ার পক্ষে মত দেন (৫৬.৫৬‏%)। এর ফলে সিলেট জেলার বেশিরভাগ অংশ পূর্ব পাকিস্তানের (বর্তমান বাংলাদেশ) অন্তর্ভুক্ত হয়, যদিও করিমগঞ্জ মহকুমা ভারতের আসাম রাজ্যের অংশ হয়ে যায়।

## পরিণতি
বাংলাদেশে অনুষ্ঠিত গণভোটগুলো দেশের রাজনৈতিক ইতিহাসে গুরুত্বপূর্ণ প্রভাব ফেলেছে। ১৯৭৭ এবং ১৯৮৫ সালের গণভোট মূলত সামরিক সরকারের রাজনৈতিক বৈধতা প্রতিষ্ঠার প্রচেষ্টা হিসেবে বিবেচিত হয়। অন্যদিকে ১৯৯১ সালের গণভোট বাংলাদেশের রাজনৈতিক ব্যবস্থায় একটি বড় পরিবর্তন আনে এবং সংসদীয় গণতন্ত্র পুনঃপ্রতিষ্ঠায় গুরুত্বপূর্ণ ভূমিকা রাখে।

২০২৬ সালের গণভোটের মাধ্যমে সংবিধান সংস্কার এবং রাষ্ট্র কাঠামো পুনর্গঠনের জন্য প্রস্তাবিত বিভিন্ন সংস্কারের অনুমোদন দেওয়া হয়, যা ভবিষ্যতে বাংলাদেশের রাজনৈতিক ও সাংবিধানিক কাঠামোতে গুরুত্বপূর্ণ প্রভাব ফেলতে পারে।

## আরও দেখুন
* বাংলাদেশে নির্বাচন
* গণভোট

## তথ্যসূত্র